stanford-oval/wikipedia huggingface dataset:
דוד הופשטיין
ביוגרפיה

דוד הופשטיין נולד לנחמיה מנחם וחסיה לבית חולודנקו בקורוסטישב (ליד ז'יטומיר) אוקראינה למשפחת יערנים. בגיל ארבע עבר עם המשפחה לכפר אוקראיני. קיבל חינוך מסורתי. חיבר לראשונה שירים (שירי ילדות) בעברית וברוסית, בהיות בן תשע. שירי היידיש הראשונים שלו נתפרסמו בשנת 1917. לאחר המהפכה עבר לקייב והתמסר לכתיבה ולפעילות ספרותית. ערך את ביטאון הסופרים העצמאיים היידישיסטים ברוסיה "שטראם" (יידיש: "זרם"), שלא קיבלו את מרות הבולשביקים.
הופשטיין פרסם מחאות גלויות ומאמרי התנגדות חריפים נגד היבסקציה ודיכוי הספרות העברית שלה. בשנת 1921 הוא יסד וערך יחד עם נחום אויסלנדר ויצחק נוסינוב את סדרת ספרי שירה ליריק, במסגרתה יצאו לאור 10 ספרים. בשנת 1922 נאלץ להימלט מברית המועצות לברלין בירת גרמניה. כחמש שנים שהה בברלין, כתב וערך דברי ספרות ביידיש ועמד בקשר עם הסופרים בברית המועצות. בשנת 1925 עלה לארץ ישראל והשתקע בתל אביב. היה עובד עיריית תל אביב, וכתב שירים פואמות ושירי ילדים בשתי הלשונות. שירי ילדים משלו וכמה מאמרים נדפסו בעברית בעיתון "דבר".
הוא שב לברית המועצות בשנת 1926, והתיישב שוב בקייב, בירת אוקראינה. בהיותו בקייב הוא הכיר את אברהם אבצ'וק שהגיע לשם באופן בלתי חוקי. הופשטיין העריך את הכישרון הספרותי של אבצ'וק ועזר לו להקלט בעיר. כעשרים שנה כתב את יצירותיו ברוח היבסקציה וברוח הריאליזם הסוציאליסטי ובהתאם לקו הרשמי של אגודת הסופרים הסובייטית, דבר שאפשר לו לזכות בכיבודים מהמשטר, אותות הצטיינות ומענקים ועיטורים ספרותיים. הוריו ואחיו נספו כולם בשואה, למעט אחותו, שפרה, ששרדה.
הופשטיין נפעם מהקמת מדינת ישראל, ופרסם שירים נרגשים בשבחה, אשר לא תאמו את הקו הרשמי של המשטר הסובייטי. לאחר מספר חודשים נעצר, נידון למאסר ונשלח למוסקבה. ממוסקבה הועבר למחנה מעצר בסיביר, שבו הוצא להורג ב-12 באוגוסט 1952.
לאחר מותו של הרודן סטלין, בשנת 1953, החלו לנשב בברית המועצות רוחות חדשות. שמו של הופשטיין טוהר בשנת 1958. שיריו שבו ונדפסו, הן במקורם ביידיש, והן בתרגום לרוסית. ובשנת 1973, עם פתיחת השערים, עלתה משפחתו, אלמנתו (פייגה, 1 באפריל 1899-6 בינואר 1995) ובתו, הכנרת, לימים חברת התזמורת הפילהרמונית הישראלית, לויה הופשטיין (1926–2005) לישראל.
אחת לשנה, ב-12 באוגוסט, מתקבץ קומץ אנשים ב"גן תשי"ב" בירושלים, לחלוק כבוד לזכרם של "הרוגי המלכות", כפי שנקראים יוצרי היידיש שנרצחו בימי סטלין. התקבצות דומה נערכת מדי שנה בברלין, בשם "ליל המשוררים שנרצחו" (Night of the Murdered Poets) ובה מוקראים משיריהם.
דוד הופשטיין פרסם קרוב לשמונים כרכים של שירה מקורית וכן של תרגומיו ליוצרים רבים, ביניהם פושקין, לאוניד אנדרייב, אלכסנדר קורנייצ'וק, טאראס שבצ'נקו, שותא רוסטאוולי, סרוואנטס, ואחרים. המלחין יואל אנגל כתב לחנים לשיריו. לעברית תורגם רק כרך אחד משיריו.
אחותו, שפרה כאלאדענקא, (1909-1974) הייתה גם היא משורת ומתרגמת ביידיש וברוסית.
ספרו של דוד הופשטיין בעברית

זיכרון דמי הבאתי (עורך: קלמן אהרון ברתיני): מבחר שירים ופואמות שתורגמו בידי מספר מתרגמים, תל אביב: רשפים, 1984.
תרגומים ליידיש

בשנת 1930 תרגם את דון קישוט של מיגל דה סרוואנטס, ביחד עם יצחק קיפניס, תחת הכותרת : "דאן קיכאט מיגועל סערוואנטעס".
גשר מעגלי

גשר רחוב יי וו בהונג קונג
גשר הולכי הרגל בלוז'יאצ'י, שאנגחאי
גשר מעגלי הוא גשר שנתיבו בנוי כמעגל, באופן שהנוסע או ההלך בו, או חלק מהם, מסוגל לנוע בו עד שישוב לנקודת המוצא שלו על הגשר.
מרבית הגשרים מסוג זה הם גשרים המיועדים להולכי רגל ולרוכבי אופניים. הם בנויים בדרך כלל מעל דרכים לרכב מנועי, תוך הפרדה מפלסית מהם. הם ממלאים עבור הולכי הרגל ורוכבי האופניים את התפקיד של מעגל תנועה.
דוגמאות לגשרים מעגליים

גשר ז'שוב – גשר להולכי רגל בעיר ז'שוב שבפולין
גשר לוכטסינגל – גשר להולכי רגל בעיר רוטרדם שבהולנד.
גשר הובנרינג (אנ') – גשר לרוכבי אופניים ליד העיר איינדהובן שבהולנד
גשר לגונת אוויירו (אנ') – גשר להולכי רגל בפורטוגל
גשר רחוב יי וו (אנ') – גשר מקורה להולכי רגל בהונג קונג
גשר לוּגְ'יָאדְזְוֵי – גשר להולכי רגל בלוג'יאדזווי (אנ'), אחד מרבעי העיר שאנגחאי שבסין
גשר בנאנשאן – גשר מקורה להולכי רגל בעיר שנג'ן שבסין
גשר לגונת גרסון – גשר לכלי רכב, הולכי רגל ורוכבי אופניים באורוגוואי. מבנה הגשר איננו מאפשר לכלי רכב לערוך הקפה מלאה רצופה שלו.
הערות שוליים

↑  גשר ז'שוב, באתר Structurae
↑  לוכטסינגל, באתר ויקינתונים.
↑  גשר לגונת אוויירו, באתר Structurae.
↑  גשר לוג'יאדזווי, באתר ויקינתונים.
↑  גשר לוג'יאדזווי, באתר Structurae.
↑  הגשר, באתר http://tanghuaarchitects.com.
גשר האמריקות

| --- | --- |

גשר האמריקות
 מידע כללי
 סוג:  through arch bridge, גשר פלדה, גשר, tied-arch bridge, גשר זיזי, גשר מסבך, גשר מעוגן כבלים 
 שימוש:  מכוניות, אופניים והולכי רגל
 על שם:  אמריקה הצפונית 
 מיקום:  בלבואה 
 מדינה:  פנמה 
 הקמה ובנייה
 תקופת הבנייה:  ?–1962
 תאריך פתיחה רשמי:  12 באוקטובר 1962 
 מבנה:  קשת עם מיסעה תלויה
 חומרי בנייה:  בטון 
 עלות:  20 מיליון דולר
 אדריכל:  Sverdrup & Parcel 
 מידות
 אורך:  1,654 מטר
 גובה:  בשעת הגאות 61.3 מטר
 מידע טכני
 מִפְתָּח מרבי:  344 מ' 
 קואורדינטות:  8°56′35″N 79°33′54″W﻿ / ﻿8.94306°N 79.56500°W﻿ / 8.94306; -79.56500
  (למפת פנמה מוגדלת) פנמה סיטי קולון דויד איי הפנינה תעלת פנמה קולומביה קוסטה ריקה  הים הקריבי האוקיינוס השקטגשר האמריקות(למפת פנמה רגילה) פנמה סיטי קולון דויד איי הפנינה תעלת פנמה קולומביה קוסטה ריקה  הים הקריבי האוקיינוס השקטגשר האמריקות
 
גשר האמריקות (בספרדית Puente de las Américas. השם המקורי היה "גשר מעבורת תאצ'ר") הוא גשר כביש בפנמה הבנוי מעל לכניסה לתעלת פנמה מכיוון האוקיינוס השקט בבלבואה סמוך לפנמה סיטי בירת פנמה. הגשר נבנה על ידי ארצות הברית בין 1959 ל-1962 בעלות של עשרים מיליון דולר, והיה הגשר הקבוע היחיד שחיבר בין יבשת צפון אמריקה ליבשת דרום אמריקה עד שנפתח גשר יובל המאה ב-2004.
תיאור

גשר האמריקות הוא גשר קשת עם מיסעה תלויה (מהסוג הקרוי באנגלית Compression arch suspended-deck) הנסמך על מסבך קשתי לחוץ באורך כולל של 1,654 מטרים המתפרשים על פני 14 מִפְתָחִים (בין עמוד לעמוד) מירכה (בסיס גשר) לירכה. אורך המפתח המרכזי (מעל לתעלה) הוא 344 מטרים ובקטע זה נתלה הכביש ממבנה הקשת. הנקודה הגבוהה בגשר היא בגובה 117 מעל גובה פני הים. גובה הגשר מעל לפני המים הוא 61.3 מטרים בשיא הגאות. משני צדי הגשר יש סוללות גישה רחבות ומעבר להולכי רגל מכל צד.
בין שנת 1962 לשנת 2004 היה גשר האמריקות מרכיב חשוב בכביש חוצה אמריקה, נקודת החצייה הקבועה היחידה של תעלת פנמה ולכן גם החיבור הקבוע היחיד בין יבשות צפון ודרום אמריקה שנותקו מפתיחת התעלה ב-1914 ועד הקמת הגשר. עד אז היו אמנם גשר כביש מסתובב שנבנה על מבני הסכרים בגטון (Gatún) וגשר רכבת/כביש מסתובב שנבנה במירפלורס (Miraflores) ב-1942, אך ניתן היה להשתמש בגשרים אלו רק כשהסכרים היו סגורים ונפח התנועה בהם היה מוגבל ביותר. גשר האמריקות איבד את תואר הגשר הקבוע היחיד מעל לתעלת פנמה עם הקמת גשר יובל המאה ב-2004.
הגשר הוא מבנה מרשים והמקום הטוב ביותר לצפות בו הוא ממועדון היכטות של בלבואה, מקום בו נקשרות ספינות קטנות לפני או אחרי מעבר התעלה. במשך כל היום והלילה עוברות ספינות רבות מתחת לגשר בדרכן אל תעלת פנמה או בצאתן ממנה.
היסטוריה > הצורך בגשר

כבר מתחילת המיזם הצרפתי לבניית התעלה היה ברור כי התעלה החדשה תפריד בין הערים קולון ופנמה סיטי לבין שאר מדינת פנמה. סוגיה זו עלתה גם במהלך הקמת התעלה כשהיה צורך להשתמש בדוברות על מנת לשנע את העובדים מעבר לתעלה.
הצורך בצורת חצייה כלשהי התגבר לאחר פתיחת התעלה בשל הגידול במספר המכוניות ובניית כביש חדש למחוז צ'יריקואי במערב פנמה. המחלקה ההנדסית של תעלת פנמה פתרה את הבעיה חלקית באוגוסט 1931 עם פתיחת שירות מעבורות שבו פעלו בתחילה שתי מעבורות "פרזידנטה אמאדור" ו"פרזידנט וושינגטון" ואחר־כך נוספו אליהן דוברות ששירתו בעיקר את הצבא האמריקאי.
ב-3 ביוני 1942 נחנך גשר כביש/רכבת בסכר מירפלרוס, אם כי ניתן היה להשתמש בו רק כאשר ספינות לא חצו קטע זה של התעלה. עם זאת היה ברור כי נדרש פתרון משמעותי יותר. על מנת להתמודד עם הגידול הגובר בתנועת כלי הרכב החוצים נוספה מעבורת נוספת, "פרזידנטה פוראס", בנובמבר 1942.
היסטוריה > פרויקט הגשר

רעיון הגשר הקבוע מעל לתעלת פנמה היה בעדיפות גבוהה כבר מ-1923. ראשי מנהלת התעלה העלו את הנושא בפגישותיהם עם הממשל האמריקאי, שאזור התעלה היה בריבונותו. ב-1955 התחייבה ארצות הברית בהסכם רמון-אייזנהאואר לבנות גשר קבוע מעל לתעלה.
החוזה בגובה 20 מיליון דולר הוענק לחברת ג'ון פ. ביזלי. אבן הפינה הונחה ב-24 בדצמבר 1958 בטקס בו נכחו שגריר ארצות הברית ג'וליאן הרינגטון ונשיא פנמה ארנסטו דה לה גוארדיה נווארו. הבנייה החלה ב-12 באוקטובר 1959 ונמשכה עד השלמת הגשר, שנתיים וחצי מאוחר יותר.
חנוכת הגשר התרחשה ב-12 באוקטובר 1962 בטקס רב־רושם. היום החל בקונצרט של תזמורות הצבא האמריקאי, חיל האוויר האמריקאי והמשמר הלאומי של פנמה. בהמשך הטקס נישאו נאומים ותפילות, הושמעה מוזיקה ונוגנו ההמנונים הלאומיים של שתי המדינות. מוריס תאצ'ר (אנ') (איש קונגרס אמריקאי וחבר במנהלת התעלה) חתך את הסרט והנוכחים חצו את הגשר ברגל. הטקס שודר בהרחבה ברשתות הרדיו והטלוויזיה. אמצעי אבטחה מיוחדים ננקטו על מנת לטפל בקהל האנשים הרב שהשתתף בטקס.
היסטוריה > לאחר הבנייה

לאחר שנפתח היה גשר האמריקות חלק חשוב מכביש חוצה אמריקה ועברו בו 9,500 כלי רכב מדי יום. עם הזמן גדל מספר כלי הרכב החוצים ונכון ל-2004 עברו בו 35,000 כלי רכב ביום. הגשר החל להוות צוואר בקבוק רציני בכביש חוצה אמריקה, דבר שהוביל לבניית גשר יובל המאה שכיום עובר דרכו כביש חוצה אמריקה. לקראת הפעלת הגשר הונפק בול מיוחד.
שם הגשר

הגשר היה קרוי בתחילה (בייחוד על ידי האמריקנים) "גשר מעבורת תאצ'ר", על שם המעבורת שחצתה את התעלה לפני הקמת הגשר על התעלה באותו נקודה. המעבורת הייתה קרויה על שמו של מוריס תאצ'ר, חבר לשעבר בוועדת התעלה, שיזם את החקיקה שהביאה להשקת המעבורת. תאצ'ר חתך את הסרט בטקס חנוכת הגשר.
שם זה לא היה מקובל על ממשלת פנמה. זו העדיפה את השם "גשר האמריקות", ושם זה הפך לשם הרשמי בהחלטה של האספה הלאומית של פנמה ב-2 באוקטובר 1962, עשרה ימים לפני חנוכת הגשר. נוסח ההחלטה שקיבלה האספה היה כדלהלן:
במהלך טקס חנוכת הגשר אמר ג'ורג' בול, תת-שר החוץ האמריקאי, בנאומו: "כיום אנו יכולים לראות גשר זה כצעד חדש מזהיר בכיוון הגשמת חלום כביש חוצה אמריקה, שכיום הוא כמעט מציאות. הגשר המפואר אותו אנו חונכים היום – שהוא באמת גשר של האמריקות – משלים את הקטע האחרון של הכביש מארצות הברית לפנמה."
גשר האמריקות בלילה
גיא רוטקופף

גיא רוטקופף (נולד ב-15 באוגוסט 1969, א' באלול ה'תשכ"ט בישראל), הוא מנהל ומשפטן ישראלי, יו"ר הראל חברה לביטוח בע"מ, כיהן כמנכ״ל איגוד חברות הביטוח, כיהן כמנכ"ל משרד המשפטים, יו"ר מועצת רואי החשבון ושימש כאיש אקדמיה למשפט.
ביוגרפיה > תחילת דרכו

רוטקופף גדל בבת ים להורים שעסקו בהוראה, לימים הקימו גלריית אמנות בתל אביב. הצעיר מבין שלושה אחים. השלים את לימודיו התיכוניים בבית הספר "חשמונאים", התגייס לצה"ל (1988) ושירת כחוקר, רכז מודיעין ומדריך ביחידת מצ"ח.
ביוגרפיה > השכלה, וקריירה אקדמית

רוטקופף למד משפטים בבית הספר למשפטים של המסלול האקדמי המכללה למינהל. את התואר הראשון סיים בהצטיינות (1996) במהלך לימודיו שימש כעוזר הוראה וכן היה חבר, ולימים עורך משנה של כתב העת "המשפט". את התמחותו לעורך דין עשה במשרדו של פרופ' יובל לוי בתחום המשפט האזרחי מסחרי (1996-7).
רוטקופף זכה במלגת לימודים והתקבל לתואר השני במשפטים באוניברסיטת דיוק (Duke) אשר בצפון קרולינה -ארצות הברית (1998). משחזר ארצה החל לשמש כחבר סגל ההוראה הקבוע בבית הספר למשפטים של המסלול האקדמי המכללה למינהל. רוטקופף השלים את לימודיי התואר השלישי בהנחיית פרופ' אהרון אנקר וזכה לתואר דוקטור במשפטים מאוניברסיטת בר-אילן. עבודת הדוקטורט שלו עסקה בחיסיון מפני הפללה עצמית וזכות השתיקה. תחומי ההוראה והמחקר העיקריים שלו הם בתחום המשפט הפלילי, דיני ראיות וסדר דין פלילי. בנוסף לימד בבית הספר לכלכלה את תחום המשפט העסקי. במסגרת עבודתו האקדמית ריכז סדנאות לסיוע משפטי לאזרחים מעוטי יכולת ועמד בראש המכון להכוון תעסוקתי לסטודנטים.
ביוגרפיה > קריירה ציבורית וניהולית

בשנת 2007 מינה שר המשפטים דניאל פרידמן את רוטקופף ליועצו הבכיר וראש מטהו המקצועי. בתפקיד זה כיהן כשנתיים, עד לסיום כהונתו של השר פרידמן במרץ 2009. מספר חודשים לאחר שנכנס לתפקידו שר המשפטים הבא, פרופסור יעקב נאמן, הוא מינה את רוטקופף לתפקיד מנכ"ל המשרד. ב-25 באוקטובר 2009 אישרה ממשלת ישראל את מינויו של רוטקופף לתפקיד מנכ"ל משרד המשפטים. רוטקופף המשיך לשמש מנכ"ל המשרד גם בתקופת השרה ציפי לבני עד שהודיע על פרישתו שנכנסה לתוקף בפברואר 2014.
תקופת כהונתו של רוטקופף במשרד המשפטים נחשבת לתקופה בה המשרד עבר מהפכה ניהולית, לראשונה המשרד החל לעבוד על פי תוכניות עבודה מדידות ומפוקחות באמצעות מערכות BI מודרניות, המבנה הניהולי של המשרד הותאם לניהול המודרני הדוחות הכספיים בוקרו בידי רואה חשבון חיצוני, נערכו שינויים מבניים והוקמו יחידות חדשות. בשנת 2014 מונה רוטקופף על ידי השר לביטחון פנים, יצחק אהרונוביץ', לשמש יו"ר ועדת החקירה החיצונית לבדיקת אירוע הירי בו היה מעורב סמואל שיינביין.
ביוגרפיה > קריירה ציבורית וניהולית > יחידות שהוקמו בתקופתו

הקמת היחידה הממשלתית לחופש המידע.
הקמת יחידת הביקורת על מערכות התביעה.
הקמת בית הדין לעררים - מעמד זרים בישראל.
הקמת יחידת המבת"ן - העברת בירור תלונות הנחקרים בשב"כ למשרד המשפטים.
הקמת יחידת הפיקוח על הקדשות דתיים.
הקמת אתר גיידסטאר - שקיפות בתחום העמותות - בשיתוף יד הנדיב וג'וינט ישראל.
הקמת מרכז בינלאומי לחיפוש ובחינה של בקשות פטנטים לפי אמנת ה-pct.
הקמת בתי דין דרוזיים ושרעיים והשוואת תנאי המשרתים בהם לתנאי השופטים.
הקמת לשכה לסיוע משפטי במחוז מרכז, בעיר לוד.
הקמת לשכת סניגוריה ציבורית במחוז מרכז - יצירת פרויקט "חפות".
השקת פיילוט הטיה מהליך פלילי וסגירת תיק מותנית.
קידום זכויות בעלי מוגבלויות ואשרור אמנת האו"ם בדבר זכויות אנשים עם מוגבלויות.
ביוגרפיה > קריירה ציבורית וניהולית > ועדות ומועצות ציבוריות

יו"ר מועצת רואי החשבון - המועצה המאסדרת את תחום ראיית החשבון - הסדרת תחום ההתמחות והקמת מערך התמחות צה"לי.
יו"ר הוועדה המשפטית המשותפת לישראל ולרשות הפלסטינית.
יו"ר הוועדה לבחינת המדיניות הקרקעית לניהול הקרקע החקלאית הנכללת בגדר מקרקעי ישראל.
יו"ר הוועדה לעניין ההסכם בין מדינת ישראל למרכז הבאהי.
יו"ר הוועדה לעניין התיאום והמלחמה בתופעת הסחר בבני אדם.
יו"ר הוועדה להסרת חסמים לבני האוכלוסייה הערבית, הדרוזית והצ'רקסית בשירות המדינה.
יו"ר ועדת המשנה לרישום נכס בפרויקט "עשיית עסקים".
ביוגרפיה > חייו האישיים

רוטקופף מתגורר עם משפחתו בתל אביב. נשוי לריקי, לבני הזוג שלוש בנות.
לקריאה נוספת

עו"ד מוטי דנוס וד"ר עמית גורביץ', כוח נאמן - ריאיון עם ד"ר גיא רוטקופף, בכתב העת "הפרקליטים", אפריל 2010
הערות שוליים

↑  בספרו "הארנק והחרב" (עמ' 392), מספר פרופ' פרידמן שהציע לרוטקופף להתמנות כבר אז לתפקיד מנכ"ל, אך הלה סירב כי חשב שאינו בשל לכך.
↑  מינוי המנהל הכללי של משרד המשפטים, החלטה מספר 818 של ממשלת ישראל, משנת 2009, באתר של משרד ראש הממשלה
| --- | --- |
בקרת זהויות :  NLI: 987007267486105171  ISNI: 0000 0000 7069 1792  VIAF: 98165568   WorldCat (עם VIAF): 98165568
ד'תתק"ם

ד'תתק"ם (4940)  היא שנה עברית  אשר  החלה ביום א' בתשרי, אור ל-3 בספטמבר 1179 (לפי הלוח היוליאני, שהיה נהוג אז), והסתיימה ביום כ"ט באלול, 21 בספטמבר 1180. שנה מסוג בשז, היא מעוברת, ואורכה 385 ימים. זו שנה חמישית לשמיטה.
לוח שנה > מאפייני לוח השנה

שנה מסוג בשז, ובה 385 ימים.
שנה מעוברת ובה שני חודשי אדר - אדר א' ואדר ב'. חג הפורים נחוג בשנה כזו באדר ב'. בנוסף, בי"ד באדר א' מציינים פורים קטן, ובט"ו באדר א' מציינים שושן פורים קטן.
שנה "שלמה": שבה חשוון וכסלו בני 30 יום כל אחד.
י"ז בתמוז חל בשבת, ולכן צום שבעה עשר בתמוז נדחה ליום ראשון י"ח בתמוז
ט' באב חל בשבת, ולכן צום תשעה באב נדחה ליום ראשון י' באב
היסטוריה של עם ישראל
ד'תתק"ך

ד'תתק"ך (4920)  היא שנה עברית  אשר  החלה ביום א' בתשרי, אור ל-14 בספטמבר 1159 (לפי הלוח היוליאני, שהיה נהוג אז), והסתיימה ביום כ"ט באלול, 2 בספטמבר 1160. שנה מסוג בשה, איננה מעוברת, ואורכה 355 ימים. זו שנה שישית לשמיטה.
לוח שנה > מאפייני לוח השנה

שנה מסוג בשה, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
היסטוריה של עם ישראל
ד'תתק"י

ד'תתק"י (4910)  היא שנה עברית  אשר  החלה ביום א' בתשרי, אור ל-5 בספטמבר 1149 (לפי הלוח היוליאני, שהיה נהוג אז), והסתיימה ביום כ"ט באלול, 22 בספטמבר 1150. שנה מסוג בחה, היא מעוברת, ואורכה 383 ימים. זו שנה שלישית לשמיטה.
לוח שנה > מאפייני לוח השנה

שנה מסוג בחה, ובה 383 ימים.
שנה מעוברת ובה שני חודשי אדר - אדר א' ואדר ב'. חג הפורים נחוג בשנה כזו באדר ב'. בנוסף, בי"ד באדר א' מציינים פורים קטן, ובט"ו באדר א' מציינים שושן פורים קטן.
שנה "חסרה": שבה חשוון וכסלו בני 29 יום כל אחד
היסטוריה של עם ישראל
ד'תתק"ד

ד'תתק"ד (4904)  היא שנה עברית  אשר  החלה ביום א' בתשרי, אור ל-11 בספטמבר 1143 (לפי הלוח היוליאני, שהיה נהוג אז), והסתיימה ביום כ"ט באלול, 30 באוגוסט 1144. שנה מסוג זשג, איננה מעוברת, ואורכה 355 ימים. זו שנה רביעית לשמיטה.
לוח שנה > מאפייני לוח השנה

שנה מסוג זשג, ובה 355 ימים.
שנה "פשוטה": שאיננה מעוברת ובה חודש אדר אחד.
שנה "שלמה": שבה חשוון וכסלו בני 30 יום כל אחד.
י"ג באדר חל בשבת, ולכן תענית אסתר מוקדמת ליום חמישי י"א באדר.
היסטוריה של עם ישראל
ד'תתק"ה

ד'תתק"ה (4905)  היא שנה עברית  אשר  החלה ביום א' בתשרי, אור ל-31 באוגוסט 1144 (לפי הלוח היוליאני, שהיה נהוג אז), והסתיימה ביום כ"ט באלול, 19 בספטמבר 1145. שנה מסוג השג, היא מעוברת, ואורכה 385 ימים. זו שנה חמישית לשמיטה.
לוח שנה > מאפייני לוח השנה

שנה מסוג השג, ובה 385 ימים.
שנה מעוברת ובה שני חודשי אדר - אדר א' ואדר ב'. חג הפורים נחוג בשנה כזו באדר ב'. בנוסף, בי"ד באדר א' מציינים פורים קטן, ובט"ו באדר א' מציינים שושן פורים קטן.
שנה "שלמה": שבה חשוון וכסלו בני 30 יום כל אחד.
ג' בתשרי חל בשבת, ולכן צום גדליה נדחה ליום ראשון ד' בתשרי.
י"ג באדר ב' חל בשבת, ולכן תענית אסתר מוקדמת ליום חמישי י"א באדר ב'.
היסטוריה של עם ישראל
גמישות מחשבתית

גמישות מחשבתית היא היכולת של אדם להתמודד כראוי עם שינויים סביבתיים וחוויות אישיות. גמישות מחשבתית היא תהליך דינמי מתמשך שמתאר תבנית של אינטראקציה עם הסביבה. התהליך כולל מודעות לזמן הנתון, יכולת לשנות פרספקטיבה, איזון הצרכים או שינוי התנהגות כדי להגיע לתוצאות טובות.
חשיבות הגמישות המחשבתית

הגמישות המחשבתית, מאפשרת לאדם לשקול מגוון גישות לבעיה מסוימת ולבחון את המצב, גם מנקודות מבט לא קונבנציונליות.
כמו כן, היצירתיות נשענת על גמישות מחשבתית, שמאפשרת חשיבה רב-ממדית ורב-כיוונית.
גמישות מחשבתית באה לביטוי כאשר נדרשת שליטה ברגשות, מחשבות והתנהגויות. היא מתבטאת בהפחתת הנוקשות ובהפחתת יישום של תבניות קבועות יתר על המידה. חוסר גמישות מחשבתית עלול להפחית אפשרויות לחוויות חיוביות ולהגביל אפשרויות תגובה.
הסטה קוגניטיבית

הסטה קוגניטיבית היא אחת הצורות של גמישות מחשבתית, אשר באה לידי ביטוי ביכולת של האדם להסיט באופן מודע את מוקד תשומת הלב שלו מדבר אחד לאחר. היא כוללת זניחה של סט מנטלי בלתי רלוונטי לטובת שפעול של מטלה או סט מנטלי חדשים ורלוונטיים יותר. היכולת לשנות את מוקד תשומת הלב באופן מודע היא חלק מהתפקודים הניהוליים והיא יכולה לסייע לאדם להסתגל למצבים חדשים. כאשר חל שינוי בסיטואציה או בתנאים הסביבתיים, יכול לחול שינוי גם באוסף החוקים והתגובות ההולמים את הסיטואציה החדשה.
הקשר בין אמפתיה לגמישות מחשבתית

לפי פיאז'ה ילדים מתחת לגיל שבע אינם מודעים לאגו של עצמם ואינם מבחינים בין נקודת המבט שלהם לבין נקודת המבט של אחרים. כלומר אמפתיה היא יכולת שנרכשת ומשתכללת עם השנים. בין אמפתיה לבין גמישות מחשבתית נמצא קשר משמעותי בקרב אנשים עם גידול מוחי. הקשר ביניהן יכול לנבוע מכך שגמישות מחשבתית היא כישור הכרחי לאמפתיה או שלשתיהן נדרש אותו תהליך עצבי. כמו כן, ייתכן שכתוצאה מפגיעה מוחית בגיל מבוגר, הגורמת להופעת מוגבלויות שונות, ביניהן פגיעה גמישות מחשבתית, נוצרת תגובה רגשית הפוגעת ביכולת האמפתיה.
חינוך לגמישות מחשבתית

הורים ומחנכים שמודעים לרגשותיהם ולרגשות הילדים, עוזרים לילד לסווג רגשות, ולהתמודד עם שינויים. ילדים שמקבלים את אותו "אימון רגשי" מסוגלים יותר להוריד את רמת ההתרגשות במצבים שמעוררים רגשות חזקים. כך מתאפשר לילדים למקד תשומת לב ולהתארגן לפעולה מתואמת למטרה מסוימת. התנהגויות הוריות שמעוררות אשמה, פחד או טינה, עלולות למנוע מילדים את האפשרות לפתח מיומנות בקרה עצמית. ילד שבקביעות מקבל תגובות דחייה, ענישה או זלזול בהבעות עצב, פחד או כעס, עלול ללמוד לסווג רגשות אלו כבלתי חשובים, לא הולמים או מביישים. התנהגויות הוריות כאלו עלולות גם להסיט את תשומת לב לרגשות השליליים ולגרוע מתשומת הלב למצב ולפעולות הילד.
מנגנונים פיזיולוגיים ועצביים

קליפת המוח הקדם-מצחית מאפשרת גמישות מחשבתית והיא מעורבת בחשיבה יצירתית. היא מעורבת גם בתפקודים מחשבתיים גבוהים ומכילה חלק מהמערכות המורכבות המעורבות בתפקודים ניהוליים.
בנוסף, התפקוד הדופמינרגי של הסטריאטום מאפשר את הגמישות המחשבתית החיונית לחשיבה יצירתית.
הקשר בין הדופמין בסטריאטום ליצירתיות הוא בעל צורת U הפוכה, כאשר רמות מתונות של דופמין מסייעות לגמישות המחשבתית ותורמות ליצירתיות, בעוד שרמות גבוהות או נמוכות של דופמין פוגעות בגמישות המחשבתית וביצירתיות.
בהתאם לכך, נשא הדופמין DAT מקושר לזמינות הדופמין בסטריאטום ולגמישות מחשבתית.
ראו גם

חשיבה מסתעפת
עיבוד מלמטה-למעלה ומלמעלה-למטה
מיקוד יתר (היפר-פוקוס)
הערות שוליים

↑  Hayes et al. 2006;, Figure 1. Open access articles get more citations.
↑  Diane Whiting, Frank Deane, Grahame Simpson, Hamish Mcleod, Cognitive and psychological flexibility after a traumatic brain injury and the implications for treatment in acceptance-based therapies: A conceptual review, Neuropsychological rehabilitation, 2015-07-09, עמ' 1–37 doi: 10.1080/09602011.2015.1062115
1 2 3 4  Boot, N., Baas, M., van Gaal, S., Cools, R., & De Dreu, C. K. (2017). Creative cognition and dopaminergic modulation of fronto-striatal networks: Integrative review and research agenda. Neuroscience & Biobehavioral Reviews, 78, 13-23.
↑  שלמה קניאל, (2006). חינוך לחשיבה: חינוך קוגניטיבי לשליטה על התודעה. רעננה: רמות.
1 2  Benedek, M., Jauk, E., Sommer, M., Arendasy, M., & Neubauer, A. C. (2014). Intelligence, creativity, and cognitive control: The common and differential involvement of executive functions in intelligence and creativity. Intelligence, 46, 73-83.
↑  PsycNET, psycnet.apa.org (באנגלית)
↑  PsycNET, psycnet.apa.org (באנגלית)
↑  Kathryn E. Williams, Joseph Ciarrochi, Patrick C. L. Heaven, Inflexible parents, inflexible kids: a 6-year longitudinal study of parenting style and the development of psychological flexibility in adolescents, Journal of Youth and Adolescence 41, 2012-8, עמ' 1053–1066 doi: 10.1007/s10964-012-9744-0
↑  Dietrich, A. (2004). Neurocognitive mechanisms underlying the experience of flow. Consciousness and Cognition, 13(4), 746-761.
↑  Ranganath, A., & Jacob, S. N. (2016). Doping the mind: dopaminergic modulation of prefrontal cortical cognition. The Neuroscientist, 22(6), 593-603.
↑  Chakravarty, A. (2010). The creative brain–Revisiting concepts. Medical hypotheses, 74(3), 606-612.
↑  Madden, Gregory J. (Ed); Bickel, Warren K. (Ed), (2010). Impulsivity: The behavioral and neurological science of discounting. Washington, DC, US: American Psychological Association, xvi, 453 pp.
↑  Ott, T., & Nieder, A. (2019). Dopamine and cognitive control in prefrontal cortex. Trends in cognitive sciences.
↑  Brown, T. E. (2005). Attention deficit disorder: The unfocused mind in children and adults. Yale University Press.
↑  Zhang, W., Sjoerds, Z., & Hommel, B. (2020). Metacontrol of human creativity: The neurocognitive mechanisms of convergent and divergent thinking. NeuroImage, 116572.
↑  Zabelina, D. L., Colzato, L., Beeman, M., & Hommel, B. (2016). Dopamine and the creative mind: Individual differences in creativity are predicted by interactions between dopamine genes DAT and COMT. PloS one, 11(1).
גמילה מעישון

מדבקה לגמילה מעישון
גמילה מעישון היא תהליך הפסקת העישון. תהליך זה אינו פשוט בשל ההתמכרות הנגרמת כתוצאה מפעולת העישון.
גורמים להתמכרות לעישון

מכיוון שהתמכרות לעישון יכולה להיגרם מכמה סיבות; ראשית יברר המטפל (פסיכולוג או רופא) יחד עם המטופל מהן הסיבות העיקריות שגורמות אצלו את ההתמכרות ובהתאם לכך יתאים את הטיפול. להלן מספר טיפולים אפשריים וניתן לשלב מספר טיפולים יחדיו ליעילות מרבית:
התרגלות: חקרו ומצאו שכל פעולה שמשתמשים בה בקביעות לאורך שלושה שבועות הופכת להרגל אוטומטי.[דרוש מקור] כך למשל אם אדם ימשוך לעצמו את אגודלו לאורך שלושה שבועות הוא ימשיך לעשות כן לשארית חייו באופן אוטומטי. הרגלים קשורים למצבים ספציפיים. כך למשל ניתן ליצור הרגל לאכילת בננה בסיום כל ארוחה. כך נוצרים טריגרים המפעילים את הצורך בסיגריה הקשורים למצבים רבים בחיי היום-יום. על מנת לשבור הרגל באופן כמעט מלא יש להתמיד בהפסקה מוחלטת של עישון לשלושה שבועות.[דרוש מקור] חיסול מוחלט של ההרגל אורך חודשים נוספים.
התמכרות פיזית: במוח האדם קיימים קולטנים לאצטילכולין, שאליהם נקשר הניקוטין בעת השימוש בסיגריות. מספר הקולטנים נקבע בשלב העוברי. הקולטנים רדומים בתחילה, אולם אם האדם מתחיל לעשן הם מופעלים במהירות רבה - סיגריה או שתיים די בהן להביא את הקולטנים למצב פעילות מלאה.[דרוש מקור] אי-סיפוק הקולטנים מתבטא בתחושת דחק עזה. הפסקת עישון מוחלטת לאורך חמישה ימים מחזירה את הקולטנים למצב רדום.[דרוש מקור] יש המסתייעים בטיפול תרופתי כשלב ביניים לפני ההפסקה המוחלטת של צריכת הניקוטין: משאפי ניקוטין, מסטיק ניקוטין ותרופות כגון "זייבן" ו"צ'אמפיקס".
שמירת איזון חומצה-בסיס: הניקוטין הוא בסיס חזק למדי. בשלב יצירת ההתמכרות הגוף מפצה על עודף הבסיס ביצירת הרגלי אכילה של מזונות המעודדים יצירת חומצות (כגון בשר, ביצים וחומוס) ובהגברת יצירת החומצות. כדי ליצור איזון חומצה בסיס, ניתן לצרוך כמויות מוגברות של מזונות בסיסיים: ירקות, דבלים (תאנים יבשות) שזיפים מיובשים ושקדים.
תלות רגשית: אדם מעשן לאורך תקופה ארוכה עשוי לקבל את העישון כחלק מדימויו העצמי, דבר שמקשה על הפרידה ממנו בעת הגמילה מהעישון. גורם זה לעיתים מכשיל תהליכי גמילה, לפעמים שנים לאחר הפסקת העישון עצמה. תלות זו משתנה מאדם לאדם. קבוצת תמיכה עוזרת במקרים רבים, וגם תמיכה רגשית חזקה של האנשים הקרובים לנגמלים היא חשובה. משך התהליך נע בין כמה שבועות לכמה שנים.
שיטות לגמילה מעישון

על פי מחקרים שנערכו בנושא ההתמכרות, נכון לשנת 2015, הדרך היעילה ביותר לגמילה מוצלחת מעישון, ובעלת שיעורי ההצלחה הגבוהים ביותר לאחר שנה, היא שילוב של תמיכה התנהגותית, כמו סדנאות גמילה, עם טיפול תרופתי מסודר, אשר מקל על תסמיני הגמילה כמו מתח או קשיי ריכוז.
עם זאת, מחקרים שבדקו את התנהגות הנגמלים, מצאו ש-75% מהם עשו זאת בפועל ללא התערבות טיפולית, באמצעות שיטות שונות של כוח רצון ומוטיבציה.